ยาแก้ไอมีหลักการเลือกใช้อย่างไร
ยาแก้ไอแบ่งออกเป็น 3 กลุ่ม ได้แก่ กลุ่มยาระงับการไอ กลุ่มยาขับเสมหะ และกลุ่มยาละลายเสมหะ แต่ละกลุ่มก็มียาย่อยๆ เป็นหลายชนิด นอกจากนี้ยังมีสูตรยาผสมระหว่างยาแก้ไอกับยาแก้ไอต่างชนิด ยาแก้ไอกับยาแก้หวัด แก้แพ้ (ยาแก้หวัด แก้แพ้ก็ยังแบ่งย่อยเป็นหลายชนิด) ทำให้เกิดยาแก้ไอมากมายหลายสูตร โดยผู้บริโภคจะต้องฝึกอ่านฉลากยาให้เป็น จะได้ทราบว่าเป็นยาแก้ไอใน 3 กลุ่มดังกล่าว การเลือกใช้ยาแก้ไอให้ถูกกับลักษณะอาการไอ จะมีความสำคัญอย่างมาก หากเลือกใช้ผิดบางครั้งก็อาจเกิดผลข้างเคียงหรืออันตรายได้

หลักในการเลือกใช้ยาแก้ไอ คือ ถ้าไอแห้ง ให้ใช้กลุ่มยาระงับการไอ ซึ่งจะมีฤทธิ์กดการไอได้ดีพอควร แต่ถ้าไอเปียก (ไอมีเสมหะ) ให้หลีกเลี่ยงการใช้กลุ่มยาระงับการไอ เนื่องจากร่างกายต้องการขับเอาเสมหะหรือเสลดที่เกิดจาก การอักเสบของหลอดลมหรือเนื้อปอดออกมา (ในเสลดจะมีเชื้อโรคต้นเหตุปนเปื้อนอยู่ด้วย) ยิ่งขับออกได้มากเท่าไรก็ยิ่งดี จะช่วยให้ทางเดินหายใจโล่ง และโรคทุเลาเร็วขึ้น ส่วนยาขับเสมหะและยาละลาย เสมหะที่นิยมใช้ขับเสมหะกันนั้น ทางการแพทย์พบว่าตัวยาเหล่านี้มีฤทธิ์ในการระบายเสมหะไม่มากนัก จะใช้หรือไม่ใช้ก็ไม่ค่อยมีความสำคัญเท่าไรนัก ข้อสำคัญอยู่ที่การดื่มน้ำอุ่นมากๆ และการเคาะปอด ถ้าไอมีเสมหะหรือเสลด โดยเฉพาะอย่างยิ่งถ้าออกมากและมีลักษณะข้นเหลืองหรือเขียว แล้วไปกินยาระงับการไอเข้า ก็อาจทำให้เสลดถูกกักอยู่ในปอดมากขึ้น บางครั้งอาจทำให้ปอดอักเสบ(ปอดบวม) หรือไม่ถ้าหากเสลดไปอุดตันอยู่ในหลอดลมแขนงฝอยๆเข้า ก็อาจทำ ให้เนื้อปอดที่อยู่ส่วนปลายแฟบได้ ทำให้สูญเสียหน้าที่ในการหายใจเพื่อแลกเปลี่ยนอากาศได้ เกิดผลเสียมากกว่าผลดี นี่จึงเป็นสาเหตุที่ไม่ควรใช้ยาระงับการไอในผู้ที่มีอาการไอเปียก
17.เภสัชวิทยา Pharmacology